SET ปิดดิ่ง 34 จุด หลุดแนวรับ 1,550 จุด วิตก “โควิด-19” ฉุดศก.ทรุด จับตาบจ.ประกาศงบ
SET ปิดดิ่ง 34 จุด หลุดแนวรับ 1,550 จุด วิตก "โควิด-19" ฉุดศก.ทรุด จับตาบจ.ประกาศงบ โดยดัชนีปิดที่ระดับ 1,549.22 จุด ลดลง 33.91 จุด หรือ 2.14% มูลค่าการซื้อขาย 1.27 แสนล้านบาท 
7 พ.ค. 2564

สื่อข่าวรายงานว่า ดัชนีปิดที่ระดับ 1,549.22 จุด ลดลง 33.91 จุด หรือ 2.14% มูลค่าการซื้อขาย 1.27 แสนล้านบาท 
10 หุ้นกดดัชนีวันนี้

ด้านนายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ เปิดเผยว่า ตลาดหุ้นไทยวันนี้ร่วงแรง จากความวิตกสถานการณ์การแพร่ระบาดไวรัสโควิด-19 ในประเทศรุนแรงมากขึ้น อาจทำให้เศรษฐกิจไทยเติบโตแย่กว่าคาด ส่งผลให้หุ้นบิ๊กแคปต่างปรับตัวลง โดยเฉพาะกลุ่มแบงก์, ท่องเที่ยว และค้าปลีก ถูกเทขายออกมาจนดัชนีฯหลุดแนวรับสำคัญที่ 1,566 จุด และต่อมาที่ 1,550 จุด โดยแนวรับถัดไปอยู่ที่ 1,530 จุด หากหลุดอาจลงลึกได้อีก
ทั้งนี้ แรงขายออกมาก่อนภาครัฐจะประกาศมาตรการเยียวยาและกระตุ้นเศรษฐกิจออกมา ซึ่งคงต้องรอดูว่าจะช่วยฟื้นเศรษฐกิจได้มากแค่ไหน หากมองภาพใหญ่คงทำได้แค่พยุงไว้ โดยคาดว่าปีนี้เศรษฐกิจไทยคงฟื้นตัวได้ช้า ทั้งในส่วนภาคการท่องเที่ยว และการบริโภคในประเทศ เพราะทุกวันนี้คนยังชะลอการใช้จ่าย รวมถึงอาจมีการปรับลดประมาณการการเศรษฐกิจลงอีก ทำให้นักลงทุนต่างชาติเลือกลด position
ขณะที่ตลาดหุ้นในภูมิภาคเอเชียวันนี้ปรับตัวลงเป็นส่วนใหญ่ ส่วนตลาดในยุโรปเทรดบ่ายนี้ปรับขึ้นหลังจากลงไปมากเมื่อวานนี้ เช่นเดียวกับดาวโจนส์ฟิวเจอร์สที่ยืนในแดนบวกได้ โดยประเทศที่พัฒนาแล้วยังมีทิศทางที่ดี
อย่างไรก็ดี ยังต้องติดตามสถานการณ์การแพร่ระบาดไวรัสโควิด-19 ในประเทศ โดยเฉพาะจำนวนผู้ติดเชื้อ และติดตามการทยอยประกาศผลประกอบการของบริษัทจดทะเบียนงวดไตรมาส 1/64 ต่อไป แม้มีแนวโน้มออกมาดีกว่าคาด แต่ไตรมาส 2/64 มีโอกาสแย่ลง โดยเฉพาะเดือน เม.ย.64 จากผลกระทบโควิด-19 ที่ระบาดหนัก และยังมีวันหยุดหลายวันด้วย
สำหรับแนวโน้มการลงทุนในวันพรุ่งนี้ (6 พ.ค.) นายถนอมศักดิ์ กล่าวว่า ตลาดฯคงจะต้องรีบาวด์ มิฉะนั้นมีโอกาสที่จะปรับตัวลงลึกอีกได้ พร้อมให้แนวรับ 1,530 จุด ส่วนแนวต้าน 1,560 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK   มูลค่าการซื้อขาย   6,278.05 ล้านบาท  ปิดที่ 126.00 บาท ลดลง   6.00 บาท
PTT     มูลค่าการซื้อขาย   3,901.55 ล้านบาท  ปิดที่  39.50 บาท ลดลง   0.50 บาท
AOT     มูลค่าการซื้อขาย   3,614.61 ล้านบาท  ปิดที่  60.00 บาท ลดลง   2.00 บาท
CPALL   มูลค่าการซื้อขาย   2,851.26 ล้านบาท  ปิดที่  60.25 บาท ลดลง   2.25 บาท
SCB     มูลค่าการซื้อขาย   2,687.56 ล้านบาท  ปิดที่ 100.00 บาท ลดลง   5.00 บาท
ตลาดหุ้นเอเชีย
